Fl-okkażjoni tal-laqgħa bejn il-mexxejja tal-UE u tal-Indja f'Porto, l-UE u l-Indja kkonkludew Sħubija komprensiva għall-Konnettività, li tikkonferma l-impenn tagħhom li jikkollaboraw biex jappoġġaw konnettività reżiljenti u sostenibbli kemm fl-Indja kif ukoll f'pajjiżi u reġjuni terzi, inkluż l-Afrika, l-Asja Ċentrali u l-Indo-Paċifiku. Il-President tal-Kummissjoni Ewropea, Ursula von der Leyen, qalet: “Din is-sħubija, konkluża llum bejn l-UE u l-Indja fil-preżenza tas-27 Stat Membru tagħna, hija l-bidu ta' kapitlu ġdid fir-relazzjonijiet ta' bejnietna. Filwaqt li l-coronavirus għadu qed jikkaġuna devastazzjoni tremenda, irridu wkoll niffukaw fuq li nibnu mill-ġdid aħjar. Din is-Sħubija għall-Konnettività se tiggwida l-azzjonijiet tagħna tul is-snin li ġejjin, u se tipprevedi sforzi bi sħab biex noħolqu futur aktar ekoloġiku, aktar inklussiv u aktar prosperu għall-UE, għall-Indja, u f'reġjuni oħrajn madwar id-dinja.” Ir-Rappreżentant Għoli tal-UE għall-Affarijiet Barranin u l-Politika ta' Sigurtà u Viċi President tal-Kummissjoni, Josep Borrell, qal: “Hemm mudelli rivali għall-iżvilupp, l-infrastruttura, il-kummerċ u l-governanza. L-Unjoni Ewropea hija l-aktar reġjun integrat fid-dinja, u aħna kburin bil-mod li bih tejjibna l-ħajjiet taċ-ċittadini Ewropej b'approċċ ibbażat fuq standards internazzjonali, is-sostenibbiltà, u regoli komuni. Dan jipprevedi l-istabbiltà, ir-responsabbiltà finanzjarja u ambjentali, u jġib benefiċċji diretti għall-popolazzjonijiet involuti. L-Indja tikkondividi l-viżjoni tagħna, u aħna ħerqanin li naħdmu flimkien mhux biss fil-pajjiżi rispettivi tagħna iżda wkoll fi bnadi oħra, biex ngħinu fit-tiswir tad-dinja ta' għada.” Nisfruttaw il-potenzjal kollettiv tagħna Is-Sħubija għall-Konnettività bejn l-UE u l-Indja hija t-tieni sħubija ta' din ix-xorta, wara li ġiet iffirmata l-ewwel waħda mal-Ġappun f'Settembru 2019. Dawn is-sħubijiet bilaterali huma parti integrali mill-istrateġija tal-UE biex tikkollega l-Ewropa u l-Asja, li ġiet ippreżentata mill-Kummissjoni u r-Rappreżentant Għoli f'Settembru 2018 u approvata mill-Kunsill f'Ottubru ta' dik is-sena. Is-Sħubija għall-Konnettività bejn l-UE u l-Indja tkopri l-kooperazzjoni fis-setturi diġitali, tal-enerġija, tat-trasport, u tal-kuntatti bejn il-persuni. Għandha l-għeruq tagħha fl-appoġġ għat-tranżizzjonijiet tewmin diġitali u ekoloġiċi, l-aderenza mal-istandards internazzjonali u l-iżvilupp tagħhom, kif ukoll in-normi u l-valuri kondiviżi tas-sostenibbiltà soċjali, ambjentali, ekonomika u fiskali, u kondizzjonijiet ekwivalenti ta' kompetizzjoni. L-UE u l-Indja llum il-ġurnata jirrappreżentaw suq ikkombinat ta' 1.8 biljun ruħ b'PDG ikkombinat ta' EUR 16.5 triljun fis-sena. Sal-2030, l-Indja se tkun l-aktar pajjiż popolat fid-dinja b'età medjana ta' 31 sena biss. L-istudji jindikaw tkabbir ta' aktar minn 250 % fl-ekonomija diġitali ewlenija tal-Indja bejn l-2019 u l-2025. Għalhekk, is-Sħubija għall-Konnettività l-ġdida għandha l-għan li tiġbor flimkien ir-riżorsi, in-normi u l-għarfien espert biex taqdi l-ħtiġijiet għall-ġenerazzjoni li jmiss ta' infrastruttura sostenibbli u ta' kwalità. Tinkludi ħidma konġunta dwar l-istandards u l-ambjent regolatorju, kif ukoll fuq proġetti konkreti tal-infrastruttura. Is-Sħubija tipprovdi pjattaforma biex tkompli ssir ħidma fuq il-bosta proġetti li diġà għaddejjin bejn atturi pubbliċi u privati tal-UE u Indjani, u tipproponi wkoll attivitajiet ġodda fis-setturi kollha. L-attivitajiet tal-UE se jużaw l-approċċ ta' Tim Ewropa, li jlaqqa' flimkien l-istituzzjonijiet tal-UE, l-Istati Membri tal-UE, u l-Istituzzjonijiet Finanzjarji Ewropej taħt qafas konġunt. Approċċ komprensiv L-ambjent huwa prijorità partikolari. Fis-settur tal-enerġija, il-ħidma se tiffoka fuq l-implimentazzjoni tas-Sħubija bejn l-UE u l-Indja dwar l-Enerġija Nadifa u l-Klima, b'appoġġ regolatorju li jikkomplementa l-attivitajiet pubbliċi u privati dwar l-enerġija solari fuq l-ilma, it-teknoloġija eolika lil hinn mill-kosta u l-ħżin tal-enerġija, fost l-oħrajn. Is-settur diġitali huwa element ċentrali ieħor tas-Sħubija, ibbażat fuq l-aġenda diġitali komuni tagħha, li hija ċċentrata fuq il-bniedem. Se naħdmu biex niżguraw il-protezzjoni tad-data personali u l-privatezza, inkluż permezz ta' deċiżjonijiet possibbli dwar l-adegwatezza tad-data, bil-ħsieb li jiġu ffaċilitati flussi transfruntiera tad-data b'sikurezza u sigurtà. L-attivitajiet taħt is-sħubija jinkludu kollaborazzjoni fil-konnettività diġitali, pereżempju permezz ta' cables sottomarini u networks satellitari kif ukoll il-promozzjoni ta' 5G veloċi u effiċjenti fuq il-bażi ta' standards globali. Fis-settur tat-trasport, hemm proposti dwar l-istandardizzazzjoni u ċ-ċertifikazzjonijiet, id-dekarbonizzazzjoni u d-diġitalizzazzjoni, kif ukoll Summit tal-Avjazzjoni bejn l-UE u l-Indja biex jespandi l-kooperazzjoni, id-djalogi dwar il-mobilità intelliġenti u sostenibbli, u investimenti ġodda f'sistemi tal-metrò, rotot tal-ajru ġodda possibbli, u ħidma fuq l-industrija marittima. Permezz tal-konnettività bejn il-persuni, irridu niżviluppaw innovazzjonijiet rivoluzzjonarji, li jgħinu fl-espansjoni tal-aħħar skoperti xjentifiċi, inkluż permezz ta' opportunitajiet imtejba taħt il-programm Erasmus+, ħidma bi sħab permezz ta' Orizzont Ewropa, u rabtiet mal-Global Initiative for Academic Networks (GIAN) u l-iScheme for Promotion of Academic Research and Collaboration (SPARC). Is-sħubija se jkollha l-għan li toħloq kundizzjonijiet favorevoli għal aktar investimenti fi proġetti ta' konnettività mis-settur privat, billi trawwem ekosistema globali kompetittiva. Is-Sħubija tirrifletti l-impenn tagħna favur standards internazzjonali, favur li jiġu żgurati kundizzjonijiet ekwivalenti ta' kompetizzjoni għall-kumpaniji u aċċess reċiproku għas-swieq. Il-promozzjoni ta' għażliet ġodda ta' finanzjament hija ċentrali għas-sħubija. Fil-livell regolatorju, dan se jinkludi involviment taħt il-Pjattaforma Internazzjonali dwar il-Finanzi Sostenibbli (International Platform on Sustainable Finance, IPSF). Tinkludi wkoll impenn bi sħab biex tiġi żviluppata l-kooperazzjoni bejn l-UE u l-Indja fir-regolamentazzjoni internazzjonali tal-appoġġ tal-gvern għall-finanzjament tal-esportazzjoni. Għandna wkoll l-għan li nippromwovu l-kooperazzjoni bejn in-negozji, il-kmamar tal-kummerċ, il-banek u fondi nazzjonali promozzjonali u tal-iżvilupp, u aġenziji tal-finanzjament tal-esportazzjoni tal-UE u Indjani. Is-Sħubija għall-Konnettività hija akkumpanjata miċ-ċerimonji tal-iffirmar għal finanzjament ġdid tal-Bank Ewropew tal-Investiment (BEI) ta' EUR 300 miljun għas-sistemi tal-metrò ta' Pune u Kanpur, kif ukoll investiment ta' ekwità ta' EUR 25 miljun fil-fond ta' investiment tan-NEEV II, flimkien mal-Bank tal-Istat tal-Indja, li jsaħħaħ l-azzjoni klimatika globali. Dawn l-operazzjonijiet, li jġibu l-finanzjament totali tal-BEI fl-Indja għal EUR 3.3 biljun, huma l-ewwel finanzjament ġdid permezz ta' din is-sħubija. Operazzjonijiet ġodda - inklużi aktar investimenti tal-BEI fis-sistemi tal-metrò kif ukoll proġetti mmexxija mill-Istati Membri f'setturi bħall-metrò, il-ferroviji, l-enerġija mir-riħ lil hinn mill-kosta u l-kollaborazzjoni fuq ir-riċerka diġà huma previsti. Għal Aktar Informazzjoni Is-sit web tal-Laqgħa tal-Mexxejja tal-UE u tal-Indja Id-Dikjarazzjoni Konġunta tas-Summit bejn il-Mexxejja tal-UE u tal-Indja Skeda informattiva dwar il-laqgħa bejn il-Mexxejja tal-UE u tal-Indja It-test tas-Sħubija għall-Konnettività bejn l-UE u l-Indja Skeda informattiva dwar il-Konnettività bejn l-UE u l-Indja Lista tal-proġetti li għaddejjin dwar il-konnettività bejn l-UE u l-Indja Komunikazzjoni Konġunta (2018): Konnessjoni bejn l-Ewropa u l-Asja: Elementi kostitwenti għal Strateġija tal-UE Konklużjonijiet tal-Kunsill (2018): Nikkollegaw l-Ewropa u l-Asja Skeda informattiva dwar il-konnessjoni bejn l-Ewropa u l-Asja: Is-sit web tad-Delegazzjoni tal-UE għall-Indja